സ്റ്റേഷനറിക്കട തുറന്നു ജമുനയ്ക്ക് ജീവിതവഴിയായി അമ്ബലപ്പുഴ: ഒരു കൂട്ടം യുവാക്കളുടെ സഹായത്താല് ജമുനയ്ക്ക് ജീവിതമാര്ഗം തുറന്നു. കരുമാടി വാഴക്കളം ജമുനയ്ക്കാണ് കരുമാടിയിലെ കലാസാംസ്കാരിക സംഘടനയായ കരുമാടിക്കുട്ടന്സ് സഹായമായത്. അവിവാഹിതയായ ജമുനയ്ക്ക് ജീവിക്കാന് യാതൊരു മാര്ഗവുമില്ലാതെ ദുരിതത്തിലായിരിക്കുമ്ബോഴാണ് കൈത്താങ്ങായി കരുമാടിക്കുട്ടന്സ് പ്രവര്ത്തകരെത്തുന്നത്. കരുമാടി ജംഗ്ഷനു കിഴക്ക് അമ്ബലപ്പുഴതിരുവല്ല റോഡിനരികില് സ്റ്റേഷനറിക്കടയാണ് യുവാക്കള് ജമുനയ്ക്ക് വരുമാനമാര്ഗമായി നല്കിയത്. സാധനങ്ങള് ഉള്പ്പെടെ ഏകദേശം അറുപതിനായിരം രൂപ ചെലവഴിച്ചാണ് കരുമാടിക്കുട്ടന്സ് ജമുനയ്ക്ക് വരുമാനമാര്ഗം ഒരുക്കിയത്. എച്ച്. സലാം എംഎല്എ ജമുനയ്ക്ക് താക്കോല് കൈമാറി ഉദ്ഘാടനം നിര്വഹിച്ചു. കരുമാടിക്കുട്ടന്സ് ചെയര്മാന് കെ.കെ. കുഞ്ചുപിള്ള, ബ്ലോക്ക് പഞ്ചായത്തംഗം ആര്. ജയരാജ്, പഞ്ചായത്തംഗം വീണാ ശ്രീകുമാര്, കരുമാടിക്കുട്ടന്സ് ജനറല് സെക്രട്ടറി ബിജു പി. മംഗലം, ഷാജി കരുമാടി, പ്രദീപ്, അനീഷ് പത്തില് എന്നിവര് പ്രസംഗിച്ചു.